Predkladacia správa

Návrh zákona o registri právnických osôb, podnikateľov a orgánov verejnej moci a o zmene a doplnení niektorých zákonov predkladá Štatistický úrad Slovenskej republiky podľa Plánu legislatívnych úloh vlády Slovenskej republiky. Predsedníčka Štatistického úradu Slovenskej republiky požiadala predsedu vlády Slovenskej republiky o zmenu termínu splnenia úlohy v Pláne legislatívnych úloh vlády Slovenskej republiky, vzhľadom na nedoriešenú doložku vybraných vplyvov s Ministerstvom financií Slovenskej republiky. Predseda vlády Slovenskej republiky súhlasil s predĺžením termínu do 31. mája 2015.
 
            Cieľom návrhu zákona je zabezpečiť legislatívne prostredie pre zriadenie registra právnických osôb, podnikateľov a orgánov verejnej moci ako jedného zo základných registrov podľa Národnej koncepcie informatizácie verejnej správy. 
 
            Návrhom zákona sa zriaďuje predmetný register a upravujú sa súvisiace právne vzťahy.  Register právnických osôb, podnikateľov a orgánov verejnej moci (ďalej len “register právnických osôb”) má poskytovať platné údaje umožňujúce jednoznačnú identifikáciu všetkých právnických osôb, orgánov verejnej moci a podnikateľov, evidovaných v zdrojových registroch. Register právnických osôb bude primárne slúžiť na komunikáciu typu G2G, t.j. na vybavovanie vecí ako zákonom uznaný jediný zdroj identifikačných, lokačných a administratívnych údajov s garantovaným obsahom, t.j. ekvivalent zákonom stanovených prvotných dokladov pochádzajúcich zo zdrojových registrov ako sú obchodný register, živnostenský register, register organizácií s medzinárodným prvkom, register nadácií a pod. Register právnických osôb má integrovať obsah všetkých existujúcich a budúcich zdrojových registrov, v ktorých je právny subjekt, teda právnická osoba, orgán verejnej moci a podnikateľ registrovaný do jedného dátovo konzistentného zdroja. Používateľ registra právnických osôb bude jeho prostredníctvom môcť rovnakým spôsobom overiť výskyt evidovaného právneho subjektu prichádzajúceho do styku s verejnou správou kedykoľvek a v ktoromkoľvek informačnom systéme verejnej správy, ku ktorému bude mať prístup. 
 
           Register právnických osôb je definovaný v Národnej koncepcii informatizácie verejnej správy, schválenej uznesením vlády Slovenskej republiky č. 331/2008 z 21. mája 2008. Na jeho základe bola vypracovaná štúdia realizovateľnosti registra právnických osôb ako súčasť Operačného programu Informatizácia spoločnosti. Register právnických osôb je navrhnutý tak, aby zostali zachované legislatívne vymedzené kompetencie správcov zdrojových registrov na jednotlivých úsekoch správy a príslušných agendách. Zároveň však bude zabezpečené prepojenie registra právnických osôb a zdrojových registrov.

Návrh zákona nemá byť predmetom vnútrokomunitárneho pripomienkového konania.
 
           V rámci medzirezortného pripomienkového konania bolo uplatnených 57 zásadných pripomienok, z ktorých 22 bolo akceptovaných, šesť bolo čiastočne akceptovaných a v 28 prípadoch pripomienkujúci ustúpili v rámci rozporového konania od zásadných pripomienok. S Ministerstvom financií Slovenskej republiky nebola jedna zásadná pripomienka v rámci rozporového konania vyriešená. Odporúčajúce pripomienky boli akceptované buď v uplatnenom rozsahu alebo čiastočne alebo neboli akceptované v prípade, že išli nad rámec návrhu zákona alebo boli v rozpore s Legislatívnymi pravidlami vlády Slovenskej republiky.
 
            Vyhodnotenie medzirezortného pripomienkového konania tvorí súčasť predkladaného materiálu.
 
            Návrh novely zákona sa na rokovanie Legislatívnej rady vlády Slovenskej republiky a Hospodárskej a sociálnej rady Slovenskej republiky predkladá s rozporom.
 
Zákon bude mať vplyv na verejné rozpočty formou realizácie projektov informatizácie spoločnosti. Výdavky spojené s realizáciou zákona budú zabezpečené jednak v rámci schválených limitov výdavkov jednotlivých rozpočtových kapitol na príslušný rozpočtový rok a jednak z Operačného programu Informatizácia spoločnosti (1. prioritná os). Návrh má pozitívny vplyv na hospodárenie podnikateľskej sféry a iných právnických osôb ako aj pozitívny vplyv na informatizáciu spoločnosti. Návrh zákona nemá sociálne vplyvy a nemá negatívny vplyv na životné prostredie. Kvantifikácia vplyvov navrhovanej právnej úpravy na štátny rozpočet a na iné relevantné sféry spoločenského života je uvedená v doložke vybraných vplyvov. 
 
                        Predložený návrh zákona je v súlade s Ústavou Slovenskej republiky, zákonmi Slovenskej republiky, s medzinárodnými zmluvami a inými dokumentmi, ktorými je Slovenská republika viazaná a s právom Európskej únie.